text: Igen i dag: Advarsel mod skybrud og voldsom torden
  27 juli 2014 kl. 07.41
  Der er risiko for kortvarigt, kraftigt uvejr flere steder i det sydlige Jylland, advarer DMI.
  Advarslen gælder Sydvestjylland, Billund Kommune, Trekant-området, Sydøstjylland, Haderslev Kommune, Tønder Kommune og Aabenraa Kommune.
  Der er risiko for, at der lokalt kan falde mellem 10 og 15 mm regn i løbet af en halv time. DMI advarer også mod, at der er risiko for hagl og kraftig torden de ovennævnte steder.
  Det kraftigste skybrud i Danmark forekom den 20. august 2007 i Gråsten, hvor der faldt 142 mm regn på halvanden time.
  